นั่งรถฟรียาวคลังอนุมัติงบซื้อใจ2.3พันล.
รัฐควักกระเป๋าจ่ายรถไฟรถเมล์ฟรียาวถึงปี 2555
21 ส.ค. 2554

รัฐควักกระเป๋าจ่ายรถไฟรถเมล์ฟรียาวถึงปี 2555
นายสมชัย สัจจพงษ์ ผู้อำนวยการสำนักงานคณะกรรมการนโยบาย รัฐวิสาหกิจ (สคร.) เปิดเผยว่า คณะกรรมการเงินอุดหนุนบริการสาธารณะ (PSO) ที่มีนางเบญจา หลุยเจริญ รองปลัดกระทรวงการคลัง เป็นประธาน ได้เห็นชอบเงินอุดหนุนบริการสาธารณะประจำปีงบประมาณ 2555 ของการรถไฟแห่งประเทศไทย (ร.ฟ.ท.) และองค์การขนส่งมวลชนกรุงเทพ (ขสมก.)
ทั้งนี้ ที่ประชุมมีมติเห็นชอบวงเงินอุดหนุนของ ร.ฟ.ท. 2,350 ล้านบาท จากที่เสนอขอมา 4,159 ล้านบาท และให้จัดทำข้อมูลผลกระทบจากราคาน้ำมันที่จะมีผลต่อเงินอุดหนุนด้วย ในส่วนของ ขสมก.ที่ประชุมเห็นชอบบันทึกข้อตกลงการให้บริการสาธารณะ โดยเฉพาะการ บริการรับส่งผู้โดยสารในเขตกรุงเทพฯ และปริมณฑลจำนวน 1,655 คัน ระยะทาง 227 กิโลเมตร/คัน/วัน
สำหรับบันทึกข้อตกลงการให้บริการสาธารณะ ประจำปีงบประมาณ 2554 ของ ร.ฟ.ท. ที่ประชุมมีมติให้ฝ่ายเลขานุการหารือกับสำนักงานการตรวจเงินแผ่นดินเกี่ยวกับการสอบทานงบการเงินของ ร.ฟ.ท. ว่าจะสามารถดำเนินการภายใต้กรอบเงินอุดหนุนบริการสาธารณะได้หรือไม่ และจะใช้ผู้สอบบัญชีจากภายนอกได้หรือไม่